Halugica i Koraljno kraljevstvo Jednom davno dok su ribe znale govoriti, dok su alge i koralji slobodno šetali morskim dnom, dok su sirene pjevale i svirale čarobne pjesme na harfama... Tada je postojalo kraljevstvo miljama daleko od kopna. Bilo je to Koraljno kraljevstvo. Bio je to dom sirenama, ribama, koraljima, školjkama i rakovima. Bilo je to kraljevstvo u kojem se danonoćno zabavljalo, igralo, pjevalo i plesalo. Do ulaza u kraljevstvo vodio je put od čistog sedefa. Bio je to Put vječne sreće. Njime bi prošli svi koji su poznavali istinsku sreću i ljubav pa bi prošavši njime živjeli sretno do kraja života. Kralj Avalon svakodnevno je nadgledao svoje doista prekrasno kraljevstvo posuto biserjem i ukrašeno bijelim koraljima. Pogledi su se uvijek zaustavljali na spiralno uvijenim puževim kućicama u kojima bi se nastanili i rakovi. Ulice su bile opločane školjkama bisernicama i omeđene skladnim periskama i bodljikavim ježevima. Prodirući ispod površine mora svjetlost se mijenjala, ali uvijek je poigravanje boja bilo veličanstveno. U slozi i sreći tu su živjeli svi morski stanovnici. Ali jedna je alga bila zaista posebna. Bila je to Halugica. Maslinasto-smeđom bojom i sitnim mjehurićima zraka po tijelu, svojom zaigranošću i živahnošću obogatila je srca svih stanovnika. Uvijek se sa svojim prijateljima igrala izvan kraljevstva i uvijek je nalazila zabavu koliko god vrijeme bilo tmurno. I tog se dana Halugica igrala izvan kraljevstva. – Ti loviš! – viknula je uzbuđeno. – U redu, evo krećem! – rekao je Dupin. Odjednom se nešto crno pojavilo iznad njih. Bila je to tamna, uljasta tekućina koju su svi zvali Nafta. Gušeći sve pred sobom, Nafta se približavala Koraljnom kraljevstvu. Uplašena i ne znajući što bi, Halugica je pojurila kući. – Nafta! Nafta! – vikala je ulazeći. Nitko nije obraćao pozornost. Njezin je glasić bio prenježan da bi ju itko čuo. Veliki crni oblak već se nadvio nad kraljevstvom. Halugici nije preostalo ništa drugo nego zatražiti pomoć od samoga kralja. Stajala je pred golemim vratima od crvenog koralja u nadi da će ih netko otvoriti. Kad je već izgubila svaku nadu, na vratima se pojavio najveći, najjači i najmoćniji kralj. Avalon je svisoka gledao malu, bespomoćnu Halugicu. Morao se sagnuti kako bi je čuo, a kad se opet uspravio, rekao je nadmoćno: -Preostaje ti samo jedno – moraš otići na Koraljni greben i potražiti pomoć Morske vile. – Ali ona živi visoko na grebenu, kako ću doći do nje? - upita uplašeno. – Ne brini, dat ću ti kraljevsku kartu – odgovori kralj. – Ali... – Nema ni *ako*, ni *ali*. Moraš vjerovati u sebe. Ti jedina možeš spasiti kraljevstvo. Halugica je došla do grebena i uz svu se svoju hrabrost i upornost popela do vrha. Našla se pred morskom spiljom. Baš kad je pomislila da to ne može biti kuća Morske vile, izašla je predivna plavokosa djevojka u bijeloj haljini držeći Biserno koplje. – Ja sam Halugica i došla sam... – Znam tko si i zašto si došla. Došla si po Biserno koplje da spasiš svoj narod. Uzmi ga i ne zaustavljaj se! Alga u ručice uze koplje i krene prema kraljevstvu, ali više nije bilo vremena! Morala je istog trena reagirati. Uperila je koplje prema površini, ali se bojala. Jako se bojala. Što ako ne uspije? Hoće li Kraljevstvo biti uništeno? Ali tada se sjetila kraljevih riječi: *Moraš vjerovati u sebe i biti hrabra...* Uperila je koplje prema površini i bila hrabra koliko jedna alga može biti. Koplje je zasvijetlilo i prema površini poslalo najsvjetliju zraku koju je podmorje ikad vidjelo. Moćna se zraka raspršila i Nafta je bila uništena! Halugica nije mogla vjerovati da je ona to učinila. Kad se vratila, moćni joj je Avalon htio dati pola kraljevstva kao nagradu. Ali na te riječi Halugica je odgovorila: - Meni ne treba ništa više od moje hrabrosti zbog koje sam danas spasila Koraljno kraljevstvo. **Nika Forko, 6.b**